Dôvodová správa

I. Všeobecná časť

Predkladaným návrhom nariadenia dochádza k vyhláseniu medzinárodných sankcií vyplývajúcich pre Slovenskú republiku z členstva v Organizácii Spojených národov a z aktu pripojenia sa Slovenskej republiky k spoločným pozíciám Rady Európskej únie.

Navrhovaná právna úprava vychádza zo zákona č. 460/2002 Z. z. o vykonávaní medzinárodných sankcií zabezpečujúcich medzinárodný mier a bezpečnosť, ktorým sa dosiahlo zjednotenie, resp. komplexnosť dovtedy roztrieštenej právnej úpravy medzinárodných sankcií OSN a EÚ a ich transponovania do vnútroštátneho právneho poriadku Slovenskej republiky. 

Citovaným zákonom sa ruší § 56a zákona č. 42/1980 Z. z. o hospodárskych stykoch so zahraničím v znení zákona č. 483/2001 Z. z., ako aj nariadenia vlády Slovenskej republiky č. 273/2002 Z. z., ktorým sa vyhlasujú sankcie Rady bezpečnosti Organizácie Spojených národov. Oba právne predpisy čiastkovo upravovali vyhlasovanie medzinárodných sankcií vo finančnom sektore. 
Medzinárodné sankcie podľa citovaného zákona vyhlasuje vláda Slovenskej republiky nariadením, pričom osoby a územia, na ktoré sa tieto sankcie vzťahujú, sú ustanovené v prílohách nariadenia. Cieľom tohto postupu je umožniť vnútroštátnym orgánom pružne reagovať na rozhodnutia medzinárodných orgánov, ktorými je Slovenská republika viazaná a dosiahnuť tak účelnú aktualizáciu medzinárodných sankcií, čo doterajšia právna úprava neumožňovala.  

Navrhovaná právna úprava predpokladá vyhlásenie sankcií v oblasti zmrazovania vkladov a finančných zdrojov, obchodu so sankcionovaným tovarom a poskytovania nefinančných služieb, služieb v oblasti dopravy a technickej infraštruktúry medzi slovenskou osobou a sankcionovanou osobou a na sankcionovanom území.                          

V prípade, že budú tieto sankcie medzinárodných orgánov zrušené, vláda Slovenskej republiky zruší nariadenie, ktorým boli prenesené do právneho poriadku Slovenskej republiky.

Predkladaný návrh nariadenia je v súlade s Ústavou Slovenskej republiky, medzinárodnými dohovormi, ktorými je viazaná, v súlade so zákonom č. 460/2002 Z. z. o vykonávaní medzinárodných sankcií zabezpečujúcich medzinárodný mier a bezpečnosť, s ostatnými zákonmi a všeobecne záväznými právnymi predpismi. 	

Návrh nariadenia nebude mať dopad na zamestnanosť, ani na rozpočet Slovenskej republiky.

II. Osobitná časť

	K § 1
Ustanovenie tohto paragrafu upravuje predmet právnej úpravy nariadenia, ktorým sa vyhlasujú sankcie podľa zákona č. 460/2002 Z.z.. o vykonávaní medzinárodných sankcií zabezpečujúcich medzinárodný mier a bezpečnosť  vyhlasujú medzinárodné sankcie (ďalej len “zákon”), konkrétne podľa  § 4 (obchod a nefinančné služby), § 5 (finančné služby), § 6 (doprava) a § 7 (technická infraštruktúra).

	K § 2
Týmto ustanovením sa vyhlasujú sankcie v oblasti obchodu a nefinančných služieb:
•	v ods. 1 sa pre osoby uvedené v prílohe č. 1 (napr. Usáma bin Ládin, hnutie Taliban, organizácia Al-Kaida, atď.) vyhlasujú sankcie spočívajúce v zákaze dodávok vojenského materiálu sankcionovanej osobe, poskytovania technického poradenstva, pomoci a výcviku súvisiaceho s vojenskými aktivitami sankcionovanej osobe,
•	v ods. 2 sa pre osoby uvedené v prílohe č. 2 (hnutie za úplnú nezávislosť Angoly  UNITA a jeho členom) vyhlasujú sankcie spočívajúce v zákaze vývozu alebo predaja a prepravy  zbraní a vojenského materiálu, dovozu alebo kúpy neopracovaných diamantov zo sankcionovaného územia, okrem dovozu a kúpy diamantov, ktoré majú osvedčenie o pôvode vydané vládou Angoly v rámci platného kontrolného režimu a zákaze poskytovania služieb v oblasti ťažby nerastných surovín a pozemnej a vodnej prepravy sankcionovaným osobám,
•	v ods. 3 sa pre osoby a územie uvedené v prílohe č. 3 (Irak, štátne orgány a štátne inštitúcie Iraku) vyhlasujú sankcie spočívajúce v zákaze vývozu, predaja alebo prepravy  zbraní a vojenského materiálu, v zákaze dovozu alebo kúpy akéhokoľvek tovaru okrem ropy a ropných produktov od sankcionovanej osoby, v zákaze poskytovania personálu a materiálu pre účely výcviku alebo technických podporných služieb súvisiacich s navrhovaním, vývojom, výrobou, používaním a údržbou vojenského materiálu, v zákaze vývozu, predaja, umožnenie nakladania alebo prepravy tovaru cez sankcionované územie a akéhokoľvek tovaru zo sankcionovaného územia cez územie Slovenskej republiky, ktorý neschválila OSN,
•	v ods. 4 sa pre územie a osoby uvedené v prílohe č. 4 (Libéria a sankcionované osoby podľa zoznamu) vyhlasujú sankcie spočívajúce v zákaze vývozu alebo predaja a prepravy  zbraní a vojenského materiálu, v zákaze dovozu alebo kúpy diamantov od sankcionovanej osoby, zákaze poskytovania technického výcviku a pomoci súvisiacich s obstarávaním, výrobou, údržbou alebo používaním vojenského materiálu na sankcionované územie,
•	v ods. 5 sa pre územie a osoby uvedené v prílohe č. 5 (Rwanda a sankcionované osoby podľa zoznamu) vyhlasujú sankcie spočívajúce v zákaze vývozu alebo predaja a prepravy  zbraní a vojenského materiálu,
•	v ods. 6 sa pre územie a osoby uvedené v prílohe č. 6 (Sierra Leone a sankcionované osoby podľa zoznamu) vyhlasujú sankcie spočívajúce v zákaze vývozu alebo predaja a prepravy  zbraní a vojenského materiálu, v zákaze dovozu alebo kúpy neopracovaných diamantov zo sankcionovaného územia, okrem dovozu a kúpy neopracovaných diamantov, ku ktorým v rámci kontrolného režimu vydáva vláda Sierra Leone osvedčenie o pôvode,
•	v ods. 7 sa pre územie uvedené v prílohe č. 7 (Somálsko) vyhlasujú sankcie spočívajúce v zákaze vývozu alebo predaja a prepravy  zbraní a vojenského materiálu, v zákaze poskytovania technického poradenstva, finančnej a inej pomoci a výcviku týkajúceho sa vojenských činností sankcionovanej osobe.
•	v ods. 8 sa pre územie a osoby v prílohe č. 8 (Zimbabwe a sankcionované osoby podľa zoznamu) vyhlasujú sankcie spočívajúce v zákaze vývozu alebo predaja a prepravy  zbraní a vojenského materiálu, v zákaze poskytovania personálu a materiálu pre účely výcviku alebo technických podporných služieb súvisiacich s navrhovaním, vývojom, výrobou, používaním a údržbou vojenského materiálu,
•	 v ods. 9 sa pre územie uvedené v prílohe č. 9 (Myanmyrský zväz) vyhlasujú sankcie spočívajúce v zákaze vývozu alebo predaja a prepravy  zbraní a vojenského materiálu.

K § 3
Týmto ustanovením sa vyhlasujú sankcie v oblasti finančných služieb pre osoby uvedené v prílohách č. 1 (Usáma binLádin, hnutie Taliban, organizácia Al-Kaida, atď ), č. 2 (hnutie za úplnú nezávislosť Angoly  UNITA a jeho členovia), č. 3 (štátne organizácie a štátne inštitúcie Iraku, právnická osoba so sídlom v Iraku, atď.) .), č. 8 (prezident Zimbabwe Mugabe a ďalšie osoby na zozname),  č. 10 (teroristi organizácie ETA a ďalšie osoby na zozname) a č. 11 (býv. prezident Juhoslávie Miloševič, atď.). Tieto sankcie spočívajú v zákaze prevodu  peňažných prostriedkov z účtov  vedených a na účty vedené v bankách alebo v pobočkách zahraničných bánk pre sankcionované osoby, ktorý sa vykonáva na území Slovenskej republiky alebo ktorý vykoná občan Slovenskej republiky, iná fyzická osoba zdržujúca sa na území Slovenskej republiky alebo právnická osoba so sídlom na území Slovenskej republiky, úročenia peňažných prostriedkov na týchto účtoch, akékoľvek iného poskytnutia peňažných prostriedkov, finančných a ekonomických zdrojov slovenskými osobami alebo z územia Slovenskej republiky sankcionovanej osobe, uzatvárania alebo plnenia poistných zmlúv v prospech sankcionovanej osoby.

K § 4
	Týmto ustanovením sa vyhlasujú sankcie v oblasti dopravy
•	v ods. 1 pre územie uvedené v prílohe č. 3 (Irak) spočívajúce v zákaze vstupu slovenských dopravných prostriedkov na územie Iraku, ak na tento vstup nebol udelený súhlas OSN,
•	v ods. 2 pre územie uvedené v prílohe č. 12 (celé územie Angoly okrem dezignovaných vstupov do Angoly ) spočívajúce v zákaze vstupu slovenských dopravných prostriedkov na územie Angoly cez iné ako autorizované vstupy  určené vládou Angoly,
•	v ods. 3 pre osoby uvedené v prílohe č. 2 (UNITA a ďalšie osoby na zozname) spočívajúce v zákaze poskytnutia slovenských dopravných prostriedkov týmto sankcionovaným osobám a vykonávania opráv,  a úprav, poskytovania náhradných dielov, súčiastok alebo náradia potrebného na opravy alebo úpravy dopravných prostriedkov týmto sankcionovaným osobám.

K § 5
Týmto ustanovením sa v oblasti technickej infraštruktúry: 

	Pre osoby uvedené v prílohe č. 2 (hnutie za úplnú nezávislosť Angoly  UNITA a jeho členom) sa vyhlasujú sankcie spočívajúce v zákaze dodávok ropy a ropných produktov, banských a ťažobných zariadení, cestných motorových vozidiel a náhradných dielov k nim, plavidiel a náhradných dielov k nim sankcionovanej osobe, 

K § 6
	Účinnosť predkladaného nariadenia sa navrhuje na 15. decembra 2002. 

DOLOŽKA  ZLUČITEĽNOSTI
k návrhu nariadenia vlády SR, ktorým sa vyhlasujú medzinárodné sankcie zabezpečujúce medzinárodný mier a bezpečnosť

1.  Navrhovateľ nariadenia vlády SR :
     Vláda Slovenskej republiky.

2.  Názov návrhu nariadenia vlády SR:
Návrh nariadenia vlády SR,  ktorým sa vyhlasujú medzinárodné sankcie zabezpečujúce medzinárodný mier a bezpečnosť

3.	Záväzky Slovenskej republiky vo vzťahu k  Európskym spoločenstvám a Európskej únii:

a)	Návrh nariadenia svojou problematikou nepatrí medzi prioritné oblasti aproximácie práva uvedené v článku 70 Európskej dohody o pridružení a svojou problematikou nepatrí ani medzi priority odporúčané v Príprave asociovaných krajín strednej a východnej Európy na integráciu  do vnútorného trhu Európskej únie. 
Problematika návrhu nariadenia vlády SR nie je taktiež upravená v Národnom programe pre prijatie acquis communautaire a v screeningu. Návrh nariadenia vlády SR sa predkladá mimo plánu Hlavných úloh vlády SR.
b)	Návrh nariadenia v časti upravujúcej sankcie Rady Európskej únie je v súlade so záväzkom SR k negociačnej kapitole 27 - Spoločná zahraničná a bezpečnostná politika, kde sa Slovenská republika zaviazala pripájať sa k dokumentom spoločnej zahraničnej a bezpečnostnej politiky EÚ a zároveň sa zaviazala akceptovať acquis II. piliera Európskej únie bez žiadostí o výnimky a prechodné obdobia najneskôr do 1.1.2004.
       
4.   Problematika návrhu nariadenia vlády SR :   
    	Je upravená v práve Európskej únie v článkoch 11 až 28 Zmluvy o EÚ, ktoré obsahujú ustanovenia o spoločnej zahraničnej a bezpečnostnej politike. Článok 11 Zmluvy o EÚ upravuje záväzok členských štátov Európskej únie zachovávať mier a medzinárodnú bezpečnosť v súlade s princípmi charty OSN a následne v ďalších článkoch sú vymedzené kompetencie Európskej rady na zabezpečenie stanovených cieľov EÚ v oblasti spoločnej zahraničnej a bezpečnostnej politiky. 

5.	Stupeň zlučiteľnosti návrhu nariadenia vlády SR s právom Európskych spoločenstiev :
úplná zlučiteľnosť
Návrh nariadenia vlády SR vychádza zo základných princípov ustanovených v čl. 11 a nasl. Zmluvy o EÚ.

6. 	Gestor: bezpredmetné.

7.	Účasť expertov pri príprave návrhu nariadenia vlády SR  :
     Na príprave návrhu  nariadenia vlády SR sa nezúčastnili žiadni experti.

Doložka finančných, ekonomických, environmentálnych vplyvov a vplyvov na 
zamestnanosť

1. Odhad dopadov na verejné financie

Návrh nariadenia vlády Slovenskej republiky, ktorým sa vyhlasujú medzinárodné sankcie zabezpečujúce medzinárodný mier a bezpečnosť nebude mať dopad na štátny rozpočet, ani na iné verejné financie.

2. Odhad dopadov na obyvateľov, hospodárenie podnikateľskej sféry a iných právnických osôb
	
Návrh nariadenia vlády Slovenskej republiky, ktorým sa vyhlasujú medzinárodné sankcie zabezpečujúce medzinárodný mier a bezpečnosť nebude mať dopad na obyvateľov, hospodárenie podnikateľskej sféry a iných právnických osôb.

3. Odhad dopadov na životné prostredie 

Návrh nariadenia vlády Slovenskej republiky, ktorým sa vyhlasujú medzinárodné sankcie zabezpečujúce medzinárodný mier a bezpečnosť nebude mať dopad na životné prostredie. 

4. 	Odhad dopadov na zamestnanosť

Návrh nariadenia vlády Slovenskej republiky, ktorým sa vyhlasujú medzinárodné sankcie zabezpečujúce medzinárodný mier a bezpečnosť nebude zakladať osobitný nárok na zvýšenie počtu pracovných síl.